Wits swig dalk onder drukStudentebetogings op die Wits-kampus (September 2016). Foto:@WitsSRC/Twitter “Ons kyk na wat vandag gebeur het. Talle personeellede is geïntimideer en gedreig en aangesê om hul kantore en die geboue te verlaat,” het Sherona Patel, woordvoerder van die universiteit, gesê. “Die bestuur besluit tans of akademiese bedrywighede more voortgaan.” Betogende studente het Maandag gesê akademiese bedrywighede by die universiteit sal nie voortgaan totdat aan hul eis vir gratis onderrig voldoen word nie. Volgens Patel het die universiteit se bestuur oor die naweek met studenteverteenwoordigers vergader en ingestem dat Wits hul eis vir gratis onderrig ondersteun. Intussen sal veiligheid Dinsdag opgeskerp word by Wits indien akademiese bedrywighede voortgaan. “Indien ons hierdie week verloor, sal die akademiese program in gedrang wees. Indien ons sluit, beteken dit die akademiese program vir 2016 sal nie voltooi kan word nie. 37 000 lewens is op die spel en sommige studente sal nie kan gradueer nie,” het Patel gesê.